I Stavtrup i Østjylland er den totale discountkrig nu brudt ud. I denne uge åbner det polske firma Amber sin første forretning i Danmark. På hylderne står der polske og litauiske varer.

Amber åbner i Rema 1000's tidligere lokaler på Klokkeskovvej i Stavtrup. I øjeblikket går en håndfuld polakker og sætter varer på hylderne.

»Vi åbner i denne uge. Men jeg kan endnu ikke sige, om det bliver onsdag, torsdag eller fredag. Vi mangler stadig blandt andet brød,« siger butiksassistent Edvinas Levinas, Amber.

Han forklarer, at den nyåbnede butik svarer lidt til Lidl. Blot fører Amber polske og litauiske varer i stedet for tyske.

Han kan ikke garantere, at Amber med alle varetyper bliver billigere end Rema 1000 og Fakta, som i forvejen har discountbutikker i Stavtrup.

»Vores styrke er, at vi tilbyder varer, som danskerne ikke kender i forvejen. Man kan faktisk få masse af spændende ting fra Polen og Litauen, og dem får danskerne nu en chance for at smage. Eksempelvis litauisk øl og lithauiske pølser,« siger Edvinas Levinas, der fortæller, at Amber-butikken i Stavtrup sandsynligvis er den første af flere.

»Men nu vil vi først lige se, om konceptet slår an,« siger han.